# HIFOs undervisningspris

HIFO har for 2023 opprettet HIFOs historieundervisningspris. I statuttene for prisen står det i punkt 2 at «Prisen deles ut til en person eller en gruppe personer som har utmerket seg ved å gjennomføre et særlig godt og nyskapende undervisningsopplegg i historie rettet mot ungdom».

Som jury har vi lagt til grunn disse to kriteriene – særlig godt og nyskapende undervisningsopplegg – i vår vurdering av kandidatene. Vi har vektlagt både faghistoriske og historiedidaktiske kvaliteter når vi har vurdert hvorvidt de innsendte oppleggene er gode og nyskapende. For det første har vi vurdert om oppleggene er relevante i forhold til læreplanene i samfunnsfag/historie. For det andre at oppleggene holder god historiefaglig kvalitet og kan bidra til å skape historieforståelse og historiebevissthet. Videre at oppleggene er elevaktive og involverer elevene som aktive deltakere og skapere av historie. I begrepet nyskapende legger vi at oppleggene bidrar til didaktisk nytenking, kan bidra til tverrfaglig praksis og nye elevaktive måter å jobbe med kilder og fortellinger.

## Kandidat 1:

**Volda vidaregåande skule: Biologilektor Olav S. Myklebust, Historielektor Ragnar Didrik Osdal og Musikklektor Gunnar Sigve Aurdal. Prosjektet er gjennomført i samarbeid med Norgesprosjektet-DNA**

**Kort presentasjon av oppleggets innhold**: Et tverrfaglig opplegg mellom fagene historie og biologi hvor elevenes på VG3 inviteres til å ta DNA-prøve og analysere eget DNA som utgangspunkt for undervisning om migrasjon, mangfold, kultur og identitet. DNA-analysene angir elevenes biologiske bakgrunn og ved å knytte dette videre til folkevandringer med Afrika som opprinnelse, får elevene innsikt i hvor deres biologiske opphav stammer fra og oppdager at menneskers arvemessige opphav er mangslungent og sammensatt. Disse resultatene kobles så opp mot rasismens historie og viser hvordan folkevandring har bidratt til ulike levemåter og kulturer i dag. Videre brukes opplegget til å undersøke vitenskapshistorie og hvordan denne type forskning gjennom historien (særlig siden 1800tallet) har blitt brukt og misbrukt i ulike sammenhenger. Opplegget er tverrfaglig der elevene lærer om hva DNA er, selve testen (biologi) og om hvordan en ut fra humanistiske og samfunnsfaglige perspektiver kan forstå ulike sammenhenger mellom biologisk opphav og kulturelt opphav og tilknytning. De får også sette seg inn i hvordan tidligere tiders forståelse av «rase»-begrepet bidro til rasisme og til ideologier som fascisme og nazismes hierarkisering av ulike kulturer og grupper.

**Juryens vurdering**: Juryen mener opplegget fremstår som godt utarbeidet, godt utprøvd og gjennomført over tid. Opplegget er knyttet an til flere av historiefagets kjerneelementer og til kompetansemål i læreplan. Opplegget fremmer også tverrfaglig samarbeid – både mellom lærere og mellom elever. Gjennom sin tverrfaglighet og sin nytenkende bruk av teknologi kan opplegget bidra til å engasjere elevene i en tematikk som ellers kan bli oppfattet som tørt og teoretisk (folkevandringer og migrasjoner). Videre bidrar opplegget til å trekke linjer mellom både elevenes nære historie og menneskets fjerne historie. Det bidrar til at elevene må tenke igjennom begreper som kultur, opphav, identitet og mangfold. Hva er det som konstituerer elevenes egen kulturelle tilknytning og hva er det som gjør at mennesker har konstruert etniske og kulturelle fellesskap og grenser mot «de andre». Opplegget kan således også brukes i arbeidet mot rasisme, «oss vs. dem»-tenkning og i hvordan historie, vitenskap og andre fag kan brukes og misbrukes i ulike sammenhenger. Opplegget kan bygges ut i ulike retninger, men fokus på å forebygge rasisme er bra – ikke minst fordi en slik forebygging er viktig i et område som ikke er dominert av innvandring. Det historiefaglige og -didaktiske er fint ivaretatt i dette tverrfaglige opplegget. En innvending er at opplegget krever kunnskap som man ikke kan forvente at alle lærere har.

# Juryens vinner:

På bakgrunn av disse vurderingene har vi den glede og utrope biologilektor Olav S. Myklebust, historielektor Ragnar Didrik Osdal og musikklektor Gunnar Sigve Aurdal ved Volda vidaregåande skule i samarbeid med Norgesprosjektet-DNA til vinnere av HIFOs historieundervisningspris for 2023. Gratulerer

Jury: Vibeke Kieding Banik, Even Sørland Toper og Helge Chr Pedersen